b'\n_START_ARTICLE_\nNicolae Iliescu (pictor)\n_START_SECTION_\nBiografie\n_START_PARAGRAPH_\nNicolae Iliescu s-a n\xc4\x83scut \xc3\xaen Craiova \xc3\xaen anul 1850. A fost prieten cu Alexandru Cladec, fiul lui Anton Chladek. Prin prisma prieteniei sale cu familia Chladek, istoricul de art\xc4\x83 Ion Frunzetti a considerat c\xc4\x83 Iliescu ar fi profitat de \xc3\xaenv\xc4\x83\xc8\x9b\xc4\x83turile mai v\xc3\xa2rstnicul Anton Chladek, cel care s-a retras la b\xc4\x83tr\xc3\xa2ne\xc8\x9be \xc3\xaen Mahalaua C\xc4\x83r\xc4\x83midarilor din Bucure\xc8\x99ti. Nicolae Iliescu \xc8\x99i-a schimbat numele \xc3\xaen timpul vie\xc8\x9bii, el semn\xc3\xa2nd ca pictor sub numele de Eliescu sau Elliescu. Ion Frunzetti \xc8\x99i mai apoi Paul Rezeanu l-au pomenit \xc3\xaen analizele lor sub numele de Alexandru Elliescu cu toate c\xc4\x83 \xc3\xaen documentele oficiale ale vremii \xc3\xaen care acesta a tr\xc4\x83it apare scris \xc3\xaen mod clar ca Nicolae Iliescu._NEWLINE_\xc3\x8en opinia lui Ion Frunzetti, artistul a fost produsul \xc3\xaenv\xc4\x83\xc8\x9b\xc4\x83m\xc3\xa2ntului particular, care continua s\xc4\x83 fie practicat chiar dac\xc4\x83 \xc3\xaen anul 1864 s-a \xc3\xaenfiin\xc8\x9bat Academia de Arte Frumoase._NEWLINE_De t\xc3\xa2n\xc4\x83r, Iliescu a suferit de o boal\xc4\x83 de pl\xc4\x83m\xc3\xa2ni, dovad\xc4\x83 st\xc3\xa2nd coresponden\xc8\x9ba pe care a avut-o cu prietenul lui Aexandru Chladek. \xc3\x8en vara anului 1878, artistul se afla \xc3\xaen localitatea Bienne unde \xe2\x80\x9eaerul este cit se poate de bun", pentru a se \xc3\xaengriji. Fiind \xc3\xaen Elve\xc8\x9bia, el a pictat pentru a se \xc3\xaentre\xc8\x9bine. A f\xc4\x83cut portrete pentru gazdele unde a locuit, acestea f\xc4\x83c\xc3\xa2ndu-i recomand\xc4\x83ri \xc8\x99i altor doritori de tablouri. Din comentariile lui Ion Frunzetti, mediul social din Elve\xc8\x9bia acelor ani era mai cur\xc3\xa2nd unul virgin, dec\xc3\xa2t unul superior care s\xc4\x83-i ofere pictorului un public amator de art\xc4\x83. \xc3\x8en consecin\xc8\x9b\xc4\x83, Nicolae Iliescu nu a avut cum profita ca artist de c\xc4\x83l\xc4\x83toria sa acolo, dec\xc3\xa2t poate, oprindu-se la Viena sau \xc3\xaentr-o alt\xc4\x83 capital\xc4\x83 unde ar fi putut vedea muzee cu opere de art\xc4\x83 ale marilor mae\xc8\x99tri.\n_START_SECTION_\nOpera\n_START_PARAGRAPH_\nNicolae Iliescu a fost un pictor destul de pu\xc8\x9bin cunoscut o lung\xc4\x83 perioad\xc4\x83 de timp. Opera pe care a l\xc4\x83sat-o \xc8\x99i care este cunoscut\xc4\x83 \xc3\xaen ziua de ast\xc4\x83zi ca fiind cu certitudine a lui, \xc3\xael \xc3\xaendrituie\xc8\x99te pentru a fi pomenit printre pictorii ce \xc8\x99i-au desf\xc4\x83\xc8\x99urat activitatea \xc3\xaen a doua jum\xc4\x83tate a secolului al XIX-lea, chiar dac\xc4\x83 rolul lui \xc3\xaen epoc\xc4\x83 a fost mai degrab\xc4\x83 unul minor._NEWLINE_Tablourile care au r\xc4\x83mas de la Nicolae Iliescu dovedesc c\xc4\x83 acesta nu s-a limitat la \xc3\xaenv\xc4\x83\xc8\x9b\xc4\x83turile pe care le-a primit de la Anton Chladek, ci a c\xc4\x83utat \xc3\xaen permanen\xc8\x9b\xc4\x83 s\xc4\x83-\xc8\x99i corecteze stilul dup\xc4\x83 modele academice. Criticul Ion Frunzetti, a socotit c\xc4\x83 Portretul de femeie aflat la Galeria Na\xc8\x9bional\xc4\x83 a Muzeului Na\xc8\x9bional de Art\xc4\x83 al Rom\xc3\xa2niei, care este datat \xc3\xaen anul 1878, ar fi fost realizat cu siguran\xc8\x9b\xc4\x83 \xc3\xaen \xc8\x9aara Cantoanelor. \xc3\x8en opinia criticului de art\xc4\x83, tabloul relev\xc4\x83 \xc3\xaensu\xc8\x99iri deosebit de rare nu numai pentru cariera lui Iliescu, ci \xc8\x99i pentru toat\xc4\x83 arta contemporan\xc4\x83 din Rom\xc3\xa2nia, f\xc4\x83r\xc4\x83 a face excep\xc8\x9bie chiar \xc8\x99i Theodor Aman. Prin compara\xc8\x9bie, Portretul generalului Carp \xc8\x99i cel al so\xc8\x9biei acestuia realizate \xc3\xaen anul 1881 \xc8\x99i aflate \xc3\xaen ziua de ast\xc4\x83zi \xc3\xaen colec\xc8\x9bia Academiei Rom\xc3\xa2ne, Iliescu nu dovedit aceaa\xc8\x99i m\xc4\x83estrie._NEWLINE_O abilitate deosebit\xc4\x83, demn\xc4\x83 de oricare dintre colegii s\xc4\x83i trecu\xc8\x9bi prin Academie, artistul a afi\xc8\x99at-o \xc3\xaen Portretul lui Carol Davila. Figura \xc3\xaenf\xc4\x83\xc8\x9bi\xc8\x99at\xc4\x83 seam\xc4\x83n\xc4\x83 cu modelul, este bine construit\xc4\x83, suprafa\xc8\x9ba epidermei a fost minu\xc8\x9bios urm\xc4\x83rit\xc4\x83 cu lumina care vine din partea st\xc3\xa2ng\xc4\x83 a tabloului \xc8\x99i se concentreaz\xc4\x83 pe obrazul drept. Partea st\xc3\xa2ng\xc4\x83 a r\xc4\x83mas \xc3\xaen umbr\xc4\x83, \xc3\xaeng\xc4\x83duindu-i s\xc4\x83 realizeze reflexe pe frunte \xc8\x99i pe fireturile epole\xc8\x9bilor, gulerului \xc8\x99i pe panglicile decora\xc8\x9biilor ale c\xc4\x83ror medalii \xc8\x99i cruci au fost lucrate cu o mare aten\xc8\x9bie, tipic\xc4\x83 miniaturi\xc8\x99tilor._NEWLINE_Portretul prietenului s\xc4\x83u Alexandru Cladec - din colec\xc8\x9bia profesorului Constantin Ionescu-Mih\xc4\x83e\xc8\x99ti, a fost tratat cu mai mult\xc4\x83 verv\xc4\x83 cu toate c\xc4\x83 lucrarea este de mai mici dimensiuni. Muzeul de Art\xc4\x83 din Craiova are mai multe tablouri realizate de Nicolae Iliescu. Ca o curiozitate, exist\xc4\x83 o p\xc3\xa2nz\xc4\x83 intitulat\xc4\x83 Pui de g\xc4\x83in\xc4\x83 - (0.273x0.325m), semnat prin zg\xc3\xa2riere \xc3\xaen partea st\xc3\xa2ng\xc4\x83-jos - Elliescu. Tabloul ilustreaz\xc4\x83 \xc8\x99apte-opt pui ce parc\xc4\x83 vor s\xc4\x83 se urce pe un fel de soclu aflat deasupra unui ghiveci g\xc4\x83urit printre spice \xc8\x99i ierburi pe care st\xc4\x83 unul dintrei ei de culoare neagr\xc4\x83. Desenul este unul aproximativ, totul concetr\xc3\xa2ndu-se pe reflexele de lumin\xc4\x83 date de puful galben al micilor viet\xc4\x83\xc8\x9bi. Atitudinile sunt felurite, aproape infantile. \xc3\x8entreaga lucrare pare a fi f\xc4\x83cut\xc4\x83 pentru un copil, el av\xc3\xa2nd la baz\xc4\x83 vreo ilustra\xc8\x9bie de Pa\xc8\x99ti. A\xc8\x99a cum a amintit Ion Frunzetti, Anton Chladek aborda uneori asemenea subiecte, criticul aduc\xc3\xa2nd ipoteza c\xc4\x83 o asemenea lucrare ar fi foarte posibil s\xc4\x83 fie rezultatul unei sugestii f\xc4\x83cute de b\xc4\x83tr\xc3\xa2nul maestru sau chiar s\xc4\x83 fie vreo copie dup\xc4\x83 un tablou al acestuia._NEWLINE_Cele mai pre\xc8\x9bioase tablouri realizate de Iliescu sunt cele care-l \xc3\xaenf\xc4\x83\xc8\x9bi\xc8\x99eaz\xc4\x83 pe Matei Millo \xc3\xaen diferite roluri. Acela\xc8\x99i Ion Frunzetti a amintit c\xc4\x83 Iliescu a fost \xc8\x99i actor. Asemenea altor boemi din acele vremuri, Iliescu l-a \xc3\xaenso\xc8\x9bit pe Matei Millo cu trupa sa de teatru \xc3\xaentr-un turneu \xc3\xaen Ardeal. \xc8\x99i foarte probabil \xc8\x99i \xc3\xaen altele. Cele mai multe dintre aceste tablouri se afl\xc4\x83 la Muzeul de Art\xc4\x83 din Craiova. Unul singur a fost datat, cel intitulat Matei Millo \xc3\xaen rolul lui Barbu L\xc4\x83utarul - 0.420x0.245m, ulei/p\xc3\xa2nz\xc4\x83. Millo a fost figurat \xc3\xaen picioare, c\xc3\xa2nt\xc3\xa2nd din gur\xc4\x83 \xc8\x99i din cobz\xc4\x83, \xc3\xaentr-un anteriu ro\xc8\x99u, \xc3\xaencins la mijloc cu un br\xc3\xa2u din ca\xc8\x99mir de culoare galben-verde \xc8\x99i poart\xc4\x83 o mantie neagr\xc4\x83 pe umeri. Spr\xc3\xa2ncenele le are stufoase \xc8\x99i albe similar must\xc4\x83\xc8\x9bilor, ele d\xc3\xa2nd pe sub fesul ro\xc8\x99u cu ciucuri alba\xc8\x99tri o atitudine maiestuoas\xc4\x83. Tabloul este cel mai mare dintre cele din seria de la Craiova. A fost datat \xc3\xaen anul 1889 \xc8\x99i acest fapt \xc3\xael face susceptibil de a fi o reluare a unuia mai vechi. De altfel, Nicolae Iliescu a participat \xc3\xaen anul 1872 la Expozi\xc8\x9bia arti\xc8\x99tilor \xc3\xaen via\xc8\x9b\xc4\x83 cu un tablou ce era intitulat identic cu cel din anul 1889._NEWLINE_Nici celelalte lucr\xc4\x83ri de la Craiova nu sunt mai superioare ca execu\xc8\x9bie tabloului Matei Millo \xc3\xaen rolul lui Barbu L\xc4\x83utarul. Aceste se numesc Coana Chiri\xc8\x9ba, Her\xc8\x99cu Boccegiul, Paraponisitul, Covrigarul, C\xc3\xa2rciumarul din Lipitorile Statului \xc8\x99i nu au fost datate. Majoritatea relev\xc4\x83 un sim\xc8\x9b cromatic precum \xc8\x99i o tratare relativ modern\xc4\x83 a pastei. \xc3\x8en opinia lui Frunzetti, Iliescu, chiar dac\xc4\x83 le-a pictat \xc3\xaen timpul turneelor cu trupa lui Millo sau ulterior acestora, a introdus destul de timid un nou gen \xc3\xaen pictura rom\xc3\xa2neasc\xc4\x83 - portretele de teatru. Chiar dac\xc4\x83 micile lui lucr\xc4\x83ri au un oarecare umor naiv \xc8\x99i plac contemporaneit\xc4\x83\xc8\x9bii, pentru publicul din acele vremuri nu au \xc3\xaensemnat mare lucru. Nicolae Iliescu a decedat \xc3\xaen anul 1889, an cu care a datat tabloul Barbu L\xc4\x83utarul.'